Ole Løvig Simonsen (S), 1997-11-13:
Jeg forstod på hr. Jens Hald Madsen, at det, der var vigtigt for ham at understrege, var det ideologiske i debatten, og det må der jo være respekt for, for det er klart, at der er forskellige politiske indstillinger. Men det, der kom frem til sidst, var jo, at når man så på, hvad det konkret er, beboerrådgiverne skal udføre, var man ikke så afvisende.
Og dér er jeg endnu en gang nødt til at fortælle, at når vi taler om beboerrådgiverne, er de til dels betalt af lejernes egne penge gennem Landsbyggefonden, og det er altså mennesker, som bliver ansat af beboerne i de enkelte afdelinger i de forskellige foreninger og selskaber, og de skal arbejde sammen med beboerne for at ændre det boligsociale miljø, og derfor ligger der altså en skillelinje her.
Så man kan altså ikke henvise det til socialvæsenet som sådant, for det er noget andet, vi taler om her. Det, vi taler om her, kan man, hvis man skal sige det på fransk, kalde »animateurs«, dvs. mennesker, der sætter tingene i gang
Så var hr. Jens Hald Madsen så elskværdig at henvise til mit besøg i Brøndby Strandpark og til den indstilling, der er dér, hvorefter hr. Jens Hald Madsen omtalte borgmesteren i Brøndbyerne, men det er altså ikke Brøndby Strandpark, men Brøndby Nord, og dér har jeg det sådan - og det er jeg sikker på at hr. Jens Hald Madsen ikke alene har fuld forståelse, men også megen respekt for - at en minister altid skal holde sig til den lovgivning, som Folketinget har vedtaget, og da jeg kender et enkelt eksempel på, at en minister kom galt af sted, vil jeg bare sige, at man her i Folketinget skal passe på ikke bare at løbe med og sige: Nå ja, det ser jo meget fornuftigt ud.
For der er en lovgivning, og så længe den lovgivning eksisterer, står ministeren til ansvar over for Folketinget for, at den overholdes, og det kan jeg forsikre for at det vil den nuværende boligminister også vil gøre fremover. Og så siger hr. Jens Hald Madsen: Ministeren siger jo selv, at han ikke kan forudse, hvordan det vil gå, og hvordan skal vi andre så kunne det? Jamen ingen kan jo forudse, hvad renten bliver om 40 år, og det kan hr. Jens Hald Madsen selvfølgelig heller ikke.
Men det, vi kan gøre - og det vil vi da gerne - er at foretage beregninger over, hvordan det vil se ud, hvis kursen er sådan og sådan og renten er sådan og sådan. Men i den forbindelse vil jeg også sige
både til hr. Jens Hald Madsen og til hr. Keld Albrechtsen, at så kan det altså ikke være sådan, at man kan sige, at man godt vil have det, hvis det giver kommunerne en fordel, men ikke vil have det, hvis det giver staten en fordel, for man må se på det i et længere perspektiv, og dér er det, jeg siger, at det stort set vil være udgiftsneutralt, selvfølgelig med nogle udsving til den ene eller den anden side.
Men det er altså ikke udsving, som slår kommunerne af pinden, kan jeg forsikre for. I øvrigt er det, som hr. Jens Hald Madsen sagde om en spade, da rigtigt nok, og derfor kan jeg også svare på et andet spørgsmål fra hr. Keld Albrechtsen, for det, jeg gerne vil, er jo, at vi ikke kun har spaden, men også bruger den, og at vi selvfølgelig også gerne skal gøre det her.
Og hvis jeg nu spurgte ude i kommunerne, hvad det her vil betyde, om det vil betyde, at kommunerne vil bygge mindre, fordi vi laver reglerne om - og det kunne jeg jo godt finde på -
hvad tror hr. Keld Albrechtsen så, kommunerne ville svare, hvis de havde en forventning om, at det kunne laves om?
Ja, det behøver jeg vel ikke at sige.
Så det er altså ikke dér, vi skal ind.
Så derfor er det vigtigt at sige til hinanden: Nu tager vi det her i 1 år eller 2, for det skal vi, og derefter ser vi på, om målsætningerne så er opfyldt, og om vi har nået det, vi gerne vil.
Og dér må jeg jo konstatere, at sådan som jeg har det med de kontakter, jeg har til forskellige kommuner, ikke mindst i vækstområderne, er der altså ingen tøven med hensyn til at bygge - jeg kan f.eks. nævne, at også i Roskilde skal man til at bygge alment byggeri, og det glæder mig utrolig meget, og det glæder mig, at det også kan få hr. Jens Hald Madsens stemme - for dermed er vi i stand til at vise, at det kan lade sig gøre at bygge noget kvalitetsbyggeri, uden at det har den effekt på huslejen, som hr. Keld Albrechtsen frygter, og som jeg ikke tror på.